Takayasus arteritt

Takayasus arteritt (TAK) er en sjelden revmatisk vaskulitt-sykdom der immunsystemet av ukjent grunn blir for aktivt og ved en feil angriper kroppens egne, store pulsårer. Sykdommen angriper oftest hos unge kvinner og kan vare i mange år .

Forekomst 
Sykdommen er sjelden. En studie viste forekomst (prevalens) på 22 tilfeller per million etnisk norske, 78/million etniske asiater og 108/million etniske afrikanere i Norge. TAK var 6-7 ganger vanligere blant kvinner enn menn. Alder ved sykdomsstart var i gjennomsnitt 32 år . I Norsk systemisk Bindevevssykdom og vaskulittregister (NOSVAR) er (per 2015) ca 100 pasienter med TAK registrert.

Symptomer 
Sjeldenhet og symptomer som er vanskelige å tolke bidrar til at diagnosen ofte stilles sent i sykdomsforløpet. Noen sykdomstegn er:
 Nattesvette og slapphet over uker-måneder
 Leddmerter og/eller leddbetennelser (artritt)
 Ømhet langs pulsårene på halsen (Carotidyni)
 Ved langtkommet sykdom kan tegn på redusert blodsirkulasjon oppstå (svimmelhet og/eller synsforstyrrelser og/eller leggkramper (klaudikasjon) ved fysisk belastning)
 Hjerneslag eller TIA
 Hjerteinfarkt

Undersøkelsesfunn 
 Forhøyede betennelsesprøver ("Senkningsreaksjon", CRP)
 Redusert eller tapt puls ved håndledd, ofte bare på en av sidene
 Forskjell i blodtrykk på høyre og venstre overarm (systolisk mer enn 10mmHg forskjell ved gjentatte målinger)
 Bildeundersøkelser (CT- eller MR-angiografi) som viser langstrakte trange områder i pulsårer, oftest til armer og på halsen
 PET/CT viser økt 18FDG-opptak i de betente, store pulsårer

Behandling 
Prednisolon demper betennelsen og reduserer risiko for flere skader. For å unngå for høye doser over tid, kombineres ofte med annen sykdomsdempende behandling slik som methotrexat. Forebygging av prednisolon-utløst benskjørhet (osteoporose) er også aktuelt. I noen tilfeller er utprøvende behandling med TNF-hemmere, for eksempel infliximab, nødvendig.

Referanser

Eksterne lenker 
Takayasus; Revmatologisk seksjon, OUS, Rikshopsitalet
Takayasus; Vaskulitt.no
Pasientinformasjon om Prednisolon
Pasientinformasjon om Methotrexat
Pasientinformasjon om infliximab
Sykdommer i sirkulasjonssystemet